SL Uradni list Evropske unije C 258/13

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 258/04)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„ARANCIA DEL GARGANO“

ES št.: IT/PGI/005/0296/10.6.2003

ZOP ( ) ZGO ( X )

Ta povzetek je zgolj informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba v državi članici:

Naziv: Ministero delle Politiche Agricole e Forestali Naslov: Via XX Settembre, 20 I-00187 Roma Telefon: 06 481 99 68 Telefaks: 06 42 01 31 26 E-naslov: qtc3@politicheagricole.it

2. Vlagatelj:

Naziv: Consorzio di tutela e valorizzazione «Gargano Agrumi» Naslov: Via Salita della Bella I-71018 Vico del Gargano (FG) Telefon: 0884–96 62 29 Telefaks: 0884–96 63 99 E-naslov: — Sestava: proizvajalci/predelovalci ( ) drugo ( X )

3. Vrsta proizvoda:

Skupina 1.6. – Sveže ali predelano sadje, zelenjava in žito

4. Specifikacija (povzetek zahtev iz člena 4(2))

4.1 Ime: „Arancia del Gargano“

4.2 Opis: Presni sadeži ekotipa „biondo comune del Gargano“ in krajevnega ekotipa „duretta del Gargano“, ki se ji krajevno pravi „arancia tosta“.

Glavne značilnosti pomaranče „Arancia del Gargano“ so:

Biondo Comune del Gargano:

okrogla ali hruškasta oblika;

bolj ali manj tanka, žilava lupina dokaj drobne zrnatosti in intenzivne zlatorumene barve;

najmanjši premer v sredini je 60 mm;

najmanjši izkoristek soka pri ročnem stiskanju je 35 %.

Bela podlupina je mehka in srednje močno pritrjena; os plodnega lista je nepravilna, povprečna, napol polna; meso in sok sta oranžnorumene barve, sladkorna vsebnost je najmanj 9 %, kislost je manjša od 1,2 %, sladkorna stopnja v stopinjah Brix je najmanj 10, razmerje zrelosti med vrednostjo Brix in brezvodno citronsko kislino je najmanj 6.

Arancia duretta:

okrogla ali jajčasta oblika, ki se jima lokalno pravi „duretta tonda“ oziroma „a viso lungo“;

zelo gladka in drobno brbončasta lupina svetlooranžne barve različne intenzivnosti;

jantarno, značilno hrustljavo meso drobne teksture z majhnimi mehurčki, brez pečk ali z majhnim številom pečk in s kislostjo največ 1,2 %;

najmanjši premer v sredini je 55–60 mm;

najmanjši izkoristek soka pri ročnem stiskanju je 35 %;

vsebnost sladkorja je najmanj 10 %;

sladkorna stopnja v stopinjah Brix je najmanj 11 in razmerje zrelosti med vrednostjo Brix in brezvodno citronsko kislino je najmanj 6,2.

Sadeži obeh tipov morajo biti težki, vsekakor najmanj 100-gramski, z enakomerno obarvano lupino in spodnjim delom peclja živozelene barve.

„Arancia del Gargano“ se da v promet v zaprtem trdem pakiranju iz rastlinskih snovi, kot sta les in lepenka, in sicer za najmanj 1 kg in največ 25 kg: s pakiranjem se zagotovi, da vsaj 80 % ovitih ali neovitih sadežev nosi znak „I.G.P. Arancia del Gargano“. Če se sadje trži v razsutem stanju, mora nositi navedeni znak.

4.3 Geografsko območje: Geografsko območje proizvodnje in pakiranja leži v pokrajini Foggia (dežela Apulija) in zajema občine Vico del Gargano, Ischitella in Rodi Garganico, natančneje obalni predel in zaledje na severnem delu polotoka Gargano med občinama Vico del Gargano in Rodi Garganico do občine Ischitella.

4.4 Dokazilo o poreklu: Vsaka stopnja postopka se stalno spremlja z vpisom proizvajalcev in pakirnic v ustrezne registre, ki jih upravlja nadzorni organ, s čimer se zagotovi sledljivost proizvoda.

Poleg tega se sledljivost proizvoda in dokazilo o poreklu zagotovita z vpisom vsakega pomarančnega nasada v ustrezen register, ki ga odpre, hrani in vodi nadzorni organ in kamor se vpisujejo zaznamki o prepoznavnih lastnostih pomarančnega nasada, pa tudi s prijavo proizvedenih količin nadzornemu organu. Nadzorni organ preverja vse fizične in pravne osebe, ki so vpisane v ustrezne registre, v skladu s proizvodno specifikacijo in zadevnim načrtom spremljanja.

4.5 Metoda pridobivanja: Specifikacija med drugim določa, da nasad pomaranč upošteva orografske in talne razmere, ki zaznamujejo pridelovalno območje: vzpeta zemljišča se terasirajo s suhimi zidovi in nasipi. Tradicionalna podlaga za cepljenje je „melangolo“(citrus mearda), ki se potrdi v skladu z veljavnimi predpisi.

Pomarančevci imajo za navedeno območje značilno polkrožno obliko s krajevnim imenom „kupola“, ki jo sestavljajo dve glavni in dve stranski veji, tako da se krošnja razvije v obliki kroga znotraj pravokotnika: taka oblika, ki je znotraj votla, olajšuje zračenje in obiranje.

Nasadi so tradicionalno posajeni s šahovsko razporeditvijo dreves, z gostoto med 250 in 400 drevesi na hektar.

Namakanje poteka med majem in oktobrom.

Pridelek pomaranč ne sme presegati 30 ton na hektar za tip „Biondo comune del Gargano“ in 25 ton na hektar za tip „Duretta del Gargano“.

Čas obiranja se zaradi naravne in poudarjene postopnosti dozorevanja pomaranče „Arancia del Gargano“ določi, kot sledi: od 15. aprila do konca avgusta za „Biondo comune del Gargano“; od 1. decembra do 30. aprila za „Duretta del Gargano“.

Obira se ročno s škarjami. Umetno zorenje sadja je prepovedano.

Proizvod ZGO „Arancia del Gargano“ se lahko pakira samo na pridelovalnem območju, kot je določeno v točki 4.3, da se lahko zagotovi njegova sledljivost.

4.6 Povezava: Vloga za registracijo ZGO temelji na nedvomnem slovesu tega citrusa. Podnebne razmere na območju namreč omogočajo občutne prednosti za kakovost: predvsem neprevroče podnebje ni ugodno za hude bolezni plodov in rastlin. Drugi vidik v zvezi s podnebnimi razmerami je čas zorenja, ki je prava posebnost agrumov z Gargana; ne zorijo januarja, februarja ali marca, ampak celo konec aprila in maja, pa tudi avgusta, se pravi več mesecev po času zorenja na vseh drugih italijanskih območjih pridelave agrumov. Še zadnja, ampak pomembna lastnost je tudi izrazita ohranljivost pomaranče „Arancia del Gargano“, ki je v preteklosti omogočala, da so se te pomaranče brez kvarjenja prevažale 30 in včasih 40 dni do Čikaga ali New Yorka. Poleg nezamenljivih organoleptičnih lastnosti pomaranče „Arancia del Gargano“, njene posebne velikosti in oblike, ki so izraz podnebnih in talnih razmer pridelovalnega območja (rdečih kraških zemljišč, bogatih z železom in manganom, večinoma vzpetih, na bregovih dolin in krajših predelih na dnu dolin, izpostavljenost mrzlim vetrovom, ki povzročajo nenadne ohladitve), je k večjemu slovesu tega citrusa prispevalo nenehno človeško delo, ki je skozi čas oblikovalo pomemben zaklad kmetijskih spoznanj.

Že od antičnih časov je sloves pomaranče „Arancia del Gargano“ prekoračil deželne meje, omenjajo jo dela raznih avtorjev, med drugim tudi samega Gabriela d'Annunzia. Od 18. stoletja so agrumi z Gargana del pomembne procesije, ki še danes poteka vsakega februarja v čast Sv. Valentina, zavetnika nasadov z agrumi, med katero se blagoslovijo drevesa in sadeži pomaranč in limon. Hranijo se številni registri, fotografije, lepaki in letaki, ki dokazujejo izredni, včasih tudi mednarodni sloves teh izvrstnih in nezamenljivih agrumov z Gargana.

Prve zgodovinske omembe agrumov na območju segajo v leto 1003, ko je Melo, knez mesta Bari, hotel Normanom pokazati bogate pridelovalne možnosti garganske zemlje in je v Normandijo poslal nekaj sadežev z Gargana, imenovanih „pomi citrini“, tj. današnji „melangolo“ (grenka pomaranča). V 17. stoletju se je razvila precejšnja trgovina z agrumi med občinama Vico del Gargano in Rodi Garganico ter Benečani. Trgovinske izmenjave so se nadaljevale tudi v 19. stoletju, ko je sloves pomaranče „Arancia del Gargano“ segel celo v druge evropske in ameriške države.

4.7 Nadzorni organ:

Naziv: C.C.I.A.A. di Foggia Naslov: via Dante, 27 I-71100 Foggia Telefon: 0881797111 Telefaks: 0881726046 E-naslov: —

Nadzorni organ je imenovan javni organ.

4.8 Označevanje: Na embalaži so naslednje navedbe:

„Arancia del Gargano“, ki ji sledi ime ekotipa „biondo comune“ ali „duretta“, znak, napis ZGO, v kratici ali izpisan, navedbe o proizvajalcu, pakirnici, trgovcu in čisti teži ob pakiranju.

Proizvodi, pripravljeni z ZGO „Arancia del Gargano“, tudi s postopki obdelave in predelave, se lahko dajo v promet v embalažah, ki navajajo to označbo brez znaka Skupnosti, pod pogojem, da:

je proizvod z zaščiteno geografsko označbo, ki je bil kot tak potrjen, izključna sestavina zadevne skupine proizvodov;

uporabniki zaščitene označbe proizvoda pridobijo dovoljenje imetnikov pravice intelektualne lastnine, ki izhaja iz registracije ZGO, združenih v konzorciju za zaščito po pooblastilu Ministrstva za kmetijstvo; odgovorni konzorcij jih tudi vpiše v ustrezne registre in nadzoruje pravilno uporabo zaščitene označbe; če ni konzorcija za zaščito, te naloge opravlja Ministrstvo za kmetijstvo in gozdarstvo kot nacionalni organ, odgovoren za izvajanje Uredbe (EGS) št. 2081/92.

Znak je sestavljen iz stilizirane podobe dveh pomaranč z listnato vejico znotraj elipsastega venca: na vencu je napis „Arancia del Gargano“, pod sredino napisa pa je še navedba zaščitene geografske označbe „Indicazione Geografica Protetta“.

Upodobljeni pomaranči sta oranžne barve, napis „Arancia del Gargano“ je bel na oranžnem ozadju, vejica in listje sta zelena, napis „Indicazione Geografica Protetta“ je senčen in izpisan v obločnem slogu s perspektive od spodaj.

4.9 Nacionalne zahteve: —

(1) Evropska komisija, Generalni direktorat za kmetijstvo in razvoj podeželja, Enota za kakovost kmetijskih proizvodov, B-1049 Bruselj.